VISPĀRĒJĀS TIESAS RĪKOJUMS (apelāciju palāta)

2014. gada 19. jūnijā

Lieta T-503/13 P

Luigi Marcuccio

pret

Eiropas Komisiju

Apelācijas sūdzība – Civildienests – Ierēdņi – Civildienesta tiesas Reglamenta 14. pants – Likumīgas tiesas princips – Pirmajā instancē celtās prasības kā acīmredzami nepieņemamas noraidīšana – Pa faksu nosūtīts prasības pieteikums, kurā advokāta paraksts nav rokrakstā – Identiskuma starp prasības pieteikumu, kurš nosūtīts pa faksu, un vēlāk iesniegto oriģinālu neesamība – Novēlota prasība – Prasība samaksāt noteiktu summu kā vienu ceturto daļu no tiesāšanās izdevumiem lietā F-56/09 – Acīmredzami nepamatota apelācijas sūdzība

Priekšmets: Apelācijas sūdzība par Eiropas Savienības Civildienesta tiesas (viena tiesneša sastāvā) 2013. gada 12. jūlija rīkojumu lietā F-32/12 Marcuccio/Komisija, ar ko tiek lūgts šo rīkojumu atcelt

Nolēmums: Prasību noraidīt. Luigi Marcuccio sedz savus, kā arī atlīdzina Eiropas Komisijas tiesāšanās izdevumus šajā instancē.

Kopsavilkums

1. Tiesvedība – Lietas pārdalīšana Civildienesta tiesas iekšējās pārstrukturēšanas dēļ – Likumīgas tiesas principa pārkāpums – Neesamība

(Civildienesta tiesas Reglamenta 14. pants)

2. Tiesvedība – Lietas pārdalīšana Civildienesta tiesas iekšējās pārstrukturēšanas dēļ – Lietas nodošana izskatīšanai vienpersoniski tādam tiesnesim, kurš trīs tiesnešu palātā nav tiesnesis referents – Likumīgas tiesas principa pārkāpums – Neesamība

(Civildienesta tiesas Reglamenta 14. pants)

3. Tiesvedība – Pieteikums par lietas ierosināšanu – Formas prasības – Pašrocīgs advokāta paraksts – Prasības pieteikuma nosūtīšana pa faksu un paraksta uzlikšana ar spiedogu – Atbilstības ar parakstu uz prasības pieteikuma oriģināla neesamība – Neiespējamība ņemt vērā faksa saņemšanas datumu, novērtējot prasības celšanas termiņa ievērošanu

(Tiesas statūtu 21. pants; Civildienesta tiesas Reglamenta 34. panta 1. un 6. punkts)

1. Kas attiecas uz nosacījumiem, lai lietu nodotu izskatīšanai tiesnesim vienpersoniski, kas ir paredzēti Civildienesta tiesas Reglamenta 14. pantā, un lietas dalībnieku tiesībām to īstenošanā, pirmkārt, šajā reglamentā ir paredzēti nosacījumi, kas pamato to, ka lietu, kas nodota palātai, var izskatīt un izlemt tiesnesis vienpersoniski, ja tās tiesību un faktiskie jautājumi nav sarežģīti, ja tā nav īpaši svarīga un ja nepastāv citi īpaši apstākļi. Otrkārt, minētajā 14. pantā paredzētā procedūra ļauj lietas dalībniekiem paust nostāju, pirms tiek pieņemts lēmums lietu nodot izskatīšanai vienpersoniski. No tā izriet, ka likumīgas tiesas princips nav pārkāpts.

(skat. 14. punktu)

2. Gadījumā, ja tiesneša referenta vārds, kas darbojas trīs tiesnešu palātā, pirms lēmuma lietu nodot izskatīšanai vienpersoniski nav minēts pirmās instances lietas materiālos, šis trūkums nenozīmē, ka, pārkāpjot likumīgas tiesas principu, tiesnesis, kas ir deleģēts lietu izskatīt vienpersoniski, nav tas pats, kas bija tiesnesis referents trīs tiesnešu palātā.

(skat. 15. punktu)

3. Ja paraksts uz dokumenta, kas ir nosūtīts pa faksu, gan gadījumā, ja tas ir uzlikts ar zīmogu, gan tad, ja tas ir pašrocīgs paraksts, neatbilst parakstam uz prasības pieteikuma oriģināla, kas ir iesniegts vēlāk, tad, novērtējot, vai ir ievērots prasības celšanai noteiktais termiņš, šai atšķirībai ir tās pašas tiesiskās sekas, proti, nav iespējams ņemt vērā pa faksu saņemto dokumentu.

(skat. 22. punktu)